
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07) поступајући по притужби A.A., у поступку контроле законитости и правилности рада Министарства здравља, Заштитник грађана 

                                                                   
У Т В Р Ђ У Ј Е
Министарство здравља начинило је пропуст у раду тако што није предузело мере према привредном друштву „Pest-Global Group“ д.о.о. по сазнању о могућем поступању привредног субјекта супротно Закону о заштити становништва од заразних болести
 и Правилнику о условима за обављање дезинфекције, дезинсекције и дератизације
 и могућег угрожавања здравља подносиоца притужбе и чланова његове породице услед неправилно спроведеног поступка дезинскеције у стамбеном простору подносиоца притужбе.
На основу Уставом и законом прописаних овлашћења, Заштитник грађана упућује Министарству здравља следеће
                                                                  П Р Е П О Р У К Е
Потребно је да Министарство здравља, у сарадњи са другим органима, предузме мере у циљу утврђивања да ли привредно друштво „Pest-Global Group“ д.о.о. из Београда испуњава услове за обављање послова дезинфекције, дезинсекције и дератизације и да ли те послове обавља у складу са Законом о заштити становништва од заразних болести, Правилником о условима за обављање дезинфекције, дезинсекције и дератизације, другим прописима и правилима струке и у складу са утврђеним предузме одговарајуће мере.

Потребно је да Министарство здравља, ради поступања по препоруци 1, оствари сарадњу са надлежним органима и циљу обезбеђења да привредно друштво „Pest-Global Group“ д.о.о. из Београда и одговорно лице  привредног друштва постану доступни инспекцијским службама Министарства здравља.

Потребно је да Министарство здравља, у циљу поступања по препоруци 2, упути одговарајуће писане захтеве надлежним органима.

Потребно је да Министарство здравља размотри целисходност упућивања одговарајућих пријава против привредног друштва „Pest-Global Group“ д.о.о. из Београда и одговорног лицa  привредног друштва. 
Министарство здравља ће обавестити Заштитника грађана о поступању по препорукама у року до 60 дана од дана пријема акта Заштитника грађана, уз достављање доказа о поступању по препорукама.

Р а з л о з и

Заштитнику грађана се обратио A.A.  из Београда наводећи да је привредно друштво „Pest-Global Group“ д.о.о. из Београда извршило дезинсекцију стамбеног простора притужиоца на начин којим је угрозио здравље притужиоца и чланова његове породице, нарочито његовог детета.
Како Заштитник грађана није надлежан да врши контролу законитости и правилности рада привредних друштава, овај орган се обратио Министарству трговине, туризма и телекомуникација које се огласило ненадлежним и акт Заштитника грађана доставило Министарству здравља, као надлежном органу. Заштитник грађана спровео је поступак контроле тог Министарства, те је на основу навода притужбе, изјашњења Министарства здравља
 и чињеница прикупљених увидом у базе података Агенције за привредне регистре, утврдио следеће чињенично стање:

Октобра 2015. године притужилац је ангажовао привредно друштво „Pest-Global Group“ д.о.о. из Београда да изврши дезинсекцију – уништење осињака изнад дечје собе у притужиочевом стану. Први покушај уништења осињака био је неуспешан, па је пружалац услуге покушао уништење другим хемијским средством. Након третмана, притужилац и чланови његове породице, а посебно дете, осетили су здравствене сметње, изазване хемијским средством које је коришћено у поступку дезинсекције. 
На захтев Заштитника грађана, Министарство здравља – санитарна инспекција покушала је да изврши инспекцијски надзор на адреси седишта привредног друштва „Pest-Global Group“ д.о.о. из Београда. Приликом изласка на терен санитарни инспектор утврдио је да је привредно друштво напустило простор на адреси назначеној као седиште привредног друштва.

На упит Заштитника грађана које је мере Министарство здравља предузело у циљу проналажења привредног друштва „Pest-Global Group“ д.о.о. из Београда и одговорног лица у правном лицу, ради извршења инспекцијског надзора – Министарство здравља није одговорило. 

Заштитник грађана стога је закључио да Министарство здравља није успоставило сарадњу са надлежним органима нити је предузело друге мере ради проналажења правног лица и одговорног лица у правном лицу и извршења инспекцијског надзора. 

Привредно друштво „Pest-Global Group“ д.о.о. из Београда је активно привредно друштво
, а у Агенцији за привредне регистре као седиште правног лица и даље је регистрована адреса на којој санитарни инспектор није нашао ни правно лице, ни одговорно лице у правном лицу.

* * *
Приликом утврђивања пропуста у раду Министарства здравља и упућивања препорука овом органу, Заштитник грађана се руководио релевантним одредбама Закона о заштити становништва од заразних болести
, Закона о инспекцијском надзору
 и Правилника о условима за обављање дезинфекције, дезинсекције и дератизације
.
* * *
Надзорна улога органа јавне власти ставља пред органе који инспекцијски надзор спроводе посебну одговорност да обезбеде поштовање закона и да својим начином рада спрече изигравање закона од стране надзираних субјеката. У том циљу, надзорни орган има и овлашћење и дужност да сарађује са другим органима, посебно онда када је учешће других органа неопходно како би се испунила сврха надзорних овлашћења органа власти и инспекцијски надзор спровео у потпуности.

У овом случају, Министарство здравља – санитарна инспекција покушала је да спроведе инспекцијски надзор, али је у томе није успела јер на адреси седишта није затекла представнике правног лица, нити одговорно лице, а добила је информацију да се правно лице ту више и не налази. Након тога, санитарна инспекција није предузела ни једну други радњу. На тај начин контролисаном субјекту омогућено је да избегне надзор и изигра закон. 

Заштитник грађана налази да ће поступањем по препорукама Министарство здравља отклонити у целости пропуст у раду као и да ће поступање по препорукама допринети унапређењу рада органа власти и јачању начела законитости, добре управе и правилног административног понашања. 

На основу свих утврђених чињеница и околности, Заштитник грађана је, применом чл. 31. ст. 2. и 4. Закона, дао препоруке Министарству здравља. 
	ЗАМЕНИЦА ЗАШТИТНИКА  ГРАЂАНА

        


	                 Гордана Стевановић  


   

Доставити:

- копију Министарству за рад, запошљавање, борачка и социјална питања, ради информације
- копију Агенцији за привредне регистре, ради информације

·   копију притужиоцу 
� "Службени гласник РС", број 15/2016


� "Службени гласник РС", број 3/2017


� акт Министарства здравља број 530-02-4587/2016-10 од 11. 01. 2017. године


� подаци Агенције за привредне регистре, 


� "Службени гласник РС", број 15/2016


� "Службени гласник РС", бр. 36/2015 и 44/2018


� "Службени гласник РС", број 3/2017

